[{"text_idx": "#000005", "text": "Peth prin yw dod ar draws rhywun a\u0302 chymaint o hanes newyddiadurol a\u0302 Syr Harold Evans, sy\u2019n cynnwys torri\u2019r newyddion am y sgandal Thalidomide, yr anghydfod chwerw rhyngddo ef ac un o feistri\u2019r cyfryngau, Rupert Murdoch, a\u2019i berthynas waith a\u0302 Donald Trump."}, {"text_idx": "#000007", "text": "Gyda gyrfa o 70 mlynedd, nid yw cyn bennaeth y Times yn anghyfarwydd a\u0302 chanmoliaeth. Ac yntau\u2019n cael ei ystyried yn \u2018olygydd y golygyddion\u2019 gan se\u0302r blaenllaw, mae ei gysylltiad hir ag Ysgol Newyddiaduraeth, y Cyfryngau a Diwylliant Caerdydd yn profi\u2019n union pam."}, {"text_idx": "#000008", "text": "Roedd ei ddarlith, o dan y teitl \u2018Ydw i\u2019n gwneud fy hun yn glir?\u2019, ar ffurf dosbarth meistr mewn ieithyddiaeth gohebu \u2013 neu, yng ngeiriau Syr Harold, yn \u2018eloquence under siege\u2019. Roedd yn cyfiawnhau ei bwyntiau ag enghreifftiau hanesyddol, gan adael cyngor amhrisiadwy i\u2019r myfyrwyr a oedd wedi aros ymhell ar o\u0302l yr amser gorffen o wirfodd."}, {"text_idx": "#000009", "text": "Roedd ei ddoethineb yn amrywio o gyngor ymarferol iawn (\u2018Ysgrifennwch yn y stad weithredol; nid oes amser gennym i wneud synnwyr o gymalau yn y stad oddefol\u2019) i gyngor penodol (\u2018Y gair olaf mewn brawddeg yw\u2019r un pwysicaf\u2019) i gyngor ideolegol (Mae eich rhyddiaith wedi\u2019i heintio gan greaduriaid echrydus. Dewch o hyd iddynt a\u2019u lladd!\u2019)"}, {"text_idx": "#000012", "text": "Fe soniodd \u201cHarry\u201d hefyd am ei frwydr am rym yn erbyn Rupert Murdoch, a brynodd y Times a\u2019r Sunday Times pan oedd e\u2019n Brif Olygydd ym 1981. \u2018Roedd yn ddyn llawn egni,\u2019 barnodd Evans, \u2018sydd wedi cael effaith ddinistriol ar dri chyfandir.\u2019"}, {"text_idx": "#000013", "text": "Erbyn hyn mae\u2019n olygydd cyfrannol i Reuters, ac yn parhau i fod yr un mor frwdfrydig dros ddyfodol y diwydiant ag erioed. Soniodd am y rheiny oedd yn protestio yn erbyn ymchwiliad \u2018Leveson 2\u2019, i safonau\u2019r wasg, gan gynghori\u2019r gynulleidfa i\u2019w \u2018cymryd a\u0302 llond tryc o halen\u2019. Pam? \u2018Dwi\u2019n nabod y rheiny sy\u2019n rhan ohono.\u2019"}, {"text_idx": "#000014", "text": "Trodd ei feddwl yn syth tuag at fater brys sy\u2019n herio\u2019r diwydiant, sef ei sefyllfa economaidd. Yr ateb, yn ei dyb ef, yw cyfuniad o drethi mawrion ar y cyfryngau cymdeithasol a rhoddion dyngarol \u2013 a sicrhau bod gwefannau newyddion yn agored i bawb, gan fod eu cyfyngu a\u0302 ffi yn fygythiad i ryddid barn."}, {"text_idx": "#000015", "text": "Gan orffen ei anerchiad gyda\u2019r dorf gyfan ar eu traed i\u2019w gymeradwyo, fe dreuliodd Syr Harold weddill y noson yn siarad a\u0302\u2019r rheiny a ddaeth i wrando a dysgu. Ar Twitter, fe gyhoeddodd ei fod wedi\u2019i \u2018galonogi gan [eu] holi brwd\u2019 \u2013 a oedd wedi\u2019i ysgogi yn siw\u0302r gan ei araith hynod ysbrydoledig."}, {"text_idx": "#000017", "text": "Oni nodir fel arall, mae'r safbwyntiau a geir yn y blog hwn yn perthyn i'r awdur ac nid ydynt o reidrwydd yn cynrychioli barn Prifysgol Caerdydd."}]